### Resumé

Der er udført en prøvehandling i [adresse] med henblik på at forbedre forholdende for cyklister i gaden. Prøvehandlingen er evalueret, og forvaltningen anbefaler at tiltaget med ensretning af motortrafikken (cyklister undtaget) gøres permanent.

### Sagsfremstilling

Teknisk Udvalg besluttede 7. november 2023 i pkt. 235 at ensrette motortrafikken i [adresse], som et forsøg. Formålet var at forbedre forholdene for cyklister, som er undtaget fra ensretningen. Prøvehandlingen har nu været i gang i knap 6 måneder, og der er udført en foreløbig evaluering af forsøget. Evalueringen er foretaget med afsæt i tællinger af cykeltrafikken samt en tilfredshedsundersøgelse blandt brugerne af gaden:

**Cykeltællinger**

Der er udført tællinger af cykeltrafikken i gaden hhv. i februar (før forsøget) og i maj (under forsøget), med henblik på at vurdere om prøvehandlingen har fået flere til at cykle. Tællingerne er udført over én uge. På hverdage viser tælleresultaterne en mindre stigning i cykeltrafikken på 5 %. Der bør følges op med nye tællinger de kommende år for en mere kvalificeret vurdering af tiltaget effekt på antallet af cyklister.

**Tilfredshedsundersøgelse**

Tilfredshedsundersøgelsen er udført vha. et online spørgeskema, som borgerne har haft mulighed for at besvare. Undersøgelsen har været annonceret på Facebook, på plakater i gaden og via kommunens hjemmeside. 96 personer har besvaret spørgeskemaundersøgelsen. Følgende resultater fra undersøgelsen kan fremhæves:

* 84 % af cyklisterne i gaden svarer at de oplever at trafikken kører bedre for cyklisterne efter etableringen ensretningen. 81 % af bilisterne oplever også at trafikken kører bedre for bilerne.
* 87 % oplever at trygheden/trafiksikkerheden for cyklisterne i gaden er blevet forbedret under prøvehandlingen.
* 86 % af deltagerne i undersøgelsen angiver, at de gerne ser ensretningen gjort permanent. Særligt cyklisterne er begejstrede for forsøget - her mener 93 % at prøvehandlingen skal være permanent.

På baggrund af evalueringsresultaterne er det forvaltningens konklusion, at prøvehandlingen har forbedret forholdene for såvel cyklisterne som biltrafikken i gaden. Forvaltningen anbefaler derfor, at prøvehandlingen gøres permanent.

Den samlede evaluering af prøvehandlingen er vedlagt som bilag.

### Klima og resiliensvurdering

Forbedring af cykelforholdene fremmer særligt hverdagscyklismen og vil dermed bidrage til målene for grøn mobilitet opstillet i [adresse] og i det nye grønne visionstillæg til Mobilitetsplanen.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** ensretningen i [adresse] bibeholdes, og

**at** prøvehandlingen dermed gøres permanent.

### Beslutning

Godkendt.

George Bertelsen var fraværende.